Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 295/11)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Kamptal«

Referencenummer: PDO-AT-A0209-AM01

Meddelelsesdato: 21. februar 2020

BESKRIVELSE AF OG BEGRUNDELSE FOR DEN GODKENDTE ÆNDRING

Beskrivelse og begrundelse

Da fortegnelsen over vindyrkningsarealer nu forvaltes under det integrerede forvaltnings- og kontrolsystem, skal det maksimale udbytte pr. hektar justeres.

ENHEDSDOKUMENT

1. Produktets betegnelse

Kamptal

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Oprindelsesbetegnelsen »Kamptal« må kun bruges til vine fra sorterne Grüner Veltliner eller Riesling. Vinenes dominerende organoleptiske egenskaber kan beskrives som frugtagtige og mineralske. Andre organoleptiske egenskaber fremgår af produktspecifikationen.

Generelle analytiske egenskaber Totalt alkoholindhold, maksimum (i % vol.) Virkeligt alkoholindhold, minimum (i % vol.) Totalt syreindhold, minimum Indhold af flygtig syre, maksimum (i milliækvivalenter pr. l) Totalt indhold af svovldioxid, maksimum (i milligram pr. l)

5. Vinfremstillingsmetoder

a. Væsentlige ønologiske fremgangsmåder

Relevante restriktioner for fremstilling af vinene

Alle de ønologiske fremgangsmåder, der er godkendt til vin med en beskyttet oprindelsesbetegnelse i henhold til forordningerne (EU) 2019/934 og (EU) 2019/935, er tilladt for oprindelsesbetegnelsen »Kamptal«, bortset fra behandling med kaliumsorbat og dimethyldicarbonat. Vinene kan afsyres i henhold til forordningerne (EU) 2019/934 og (EU) 2019/935. Forbundsministeren for landbrug, regioner og turisme træffer beslutning om eventuel syring afhængig af klimaforholdene i vækstsæsonen. Betingelserne for eventuel syring er i dette tilfælde omfattet af forordningerne (EU) 2019/934 og (EU) 2019/935.

De særlige ønologiske fremgangsmåder (inklusive tilsætning) er afledt af den valgte traditionelle produktionsmetode og beskrevet i produktspecifikationen.

b. Maksimumsudbytter

10 000 kg druer pr. hektar

6. Afgrænsning af det geografiske område

Det afgrænsede geografiske område for oprindelsesbetegnelsen »Kamptal« omfatter kommunerne Etsdorf-Haitzendorf, Hadersdorf-Kammern, Langenlois, Lengenfeld, Schönberg am Kamp og Straß im Straßertale i Niederösterreich.

7. Primære druesorter

Weißer Riesling — Rheinriesling

Grüner Veltliner — Weißgipfler

Weißer Riesling — Riesling

8. Tilknytning til det geografiske område

Jorden i Kamptal stammer fra permtiden for 270 millioner år siden. Formationerne af vindyrkningsjord består af løss- og grusjord samt grundfjeld med visse vulkanske elementer.

Klimaet i Kamptal påvirkes på den ene side af det varme pannoniske klima og på den anden side af kølige strømme fra Waldviertel. Nedbøren ligger på mellem 550 og 600 mm om året. Den årlige gennemsnitstemperatur er over 9 °C. I dalene kan der forventes sen frost indtil midten af maj. Vinens typiske karakteristika er følgende:

Grüner Veltliner: frugtagtig, delikat krydret.

Riesling: velduftende, elegant, mineralsk.

Reservevinene har en kraftig stil og stærke aromaer, der er karakteristiske for druesorten. Nogle gange har disse vine også delikate botrytis og trætoner. De stejle terrasser, hvor der ikke kan akkumuleres nogen løss-lag, producerer kraftige og mineralske Riesling-vine med lang eftersmag. De bredere terrasser med ler- og løss-jord er ideelle til at producere kraftige, frugtagtige Grüner Veltliner-vine. De varme dage, der påvirkes af det pannoniske klima, og de kølige nætter giver vinene en stor aromatisk finesse og en livlig syrlighed.

9. Vigtige yderligere betingelser (emballering, mærkning, andre krav)

Retlig ramme:

National lovgivning

Type yderligere betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

I henhold til den østrigske vinlov må en vin med oprindelsesbetegnelsen »Kamptal« kun markedsføres, hvis den har et officielt kvalitetskontrolnummer (Staatliche Prüfnummer). For at få et kvalitetskontrolnummer skal en prøve af hver vin, der markedsføres med oprindelsesbetegnelsen »Kamptal« (systematisk kontrol), underkastes analytiske og organoleptiske test (jf. produktspecifikationen).

Smagstesten foretages af et officielt smagspanel. Et officielt smagspanel består af seks smagere og en formand. Prøverne anbringes anonymt foran smagerne. Testskemaet indeholder kun de oplysninger, der er nødvendige for evalueringen, såsom den traditionelle betegnelse og årgangen. Smagerne bruger deres erfaring og referencevine til at bedømme, om de vine, som de præsenteres for, er omsættelige (fri for mangler) og typiske for Weinviertel-vine.

Panelsmagningen, der afholdes med henblik på at tildele et kvalitetskontrolnummer for vin med salgsbetegnelsen »Kamptal DAC«, skal finde sted i Krems-afdelingen af det østrigske forbundskontor for vindyrkning. Mindst fire smagere skal bekræfte, at de af Kremstal (sic) DAC fastsatte krav er opfyldt. Hvis der er lige mange positive og negative vurderinger, skal smagsprøven ikke gentages.

Link til produktspecifikationen

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUT L 9 af 11.1.2019, s. 2.